Tanács Attila: A csapat sikere sokkal fontosabb
Sorozatunkban aktualitásokkal – sikerekkel, kudarcokkal – foglalkozunk. Tanács Attila, a Dél-Konstrukt-SZTE-Szedeák kosárlabdázója remek teljesítménnyel rukkolt elő a Veszprém elleni első meccsen. Döntő érdemeket szerzett a győzelemből (93–79), a remek rajtból.
– 27 pont, 15 rádobásból 13 sikeres, csak két triplát rontott el, szerzett 9 lepattanót, kiosztott egy asszisztot, volt egy blokkja, és kiharcolt 2 faultot. Remek teljesítmény, amit bemutatott a Veszprém ellen!
– Köszönöm, de a csapat sikere sokkal fontosabb volt számomra, a győzelem megszerzése volt a lényeg. Az egyéni érdekek nem érdekelnek. Nem tagadom, évekkel ezelőtt még foglalkoztatott ez a kérdés, azonban változtam, most mindenekelőtt van a csapatérdek.

– Ezt jelenti a rutin, a tapasztalat.
– Rutinos soha sem leszek! Nem vagyok az a típus. Alaposan felkészültünk a Veszprémből, mind fizikálisan, mind taktikailag, aminek meglett az eredménye. Társak nélkül nem sikerült volna ennyi pontot szereznem. Éppen ez lesz a legfontosabb feladatunk a rájátszásban, hogy a csapat érdekeit tartsa mindenki a legfontosabbnak, ne az egyéni érdekek kerüljenek előtérbe; igaz, ez nem is jellemző ránk.

– Még hét meccs van hátra az A csoportért folytatott rájátszásból. Sikerül kiharcolni a feljutást?
– Ez a célunk, ezért dolgozunk, ezért hajtunk. Egészen más stílust képviselnek a nyugati csoportból érkezett csapatok, mint a keletiek. Sok-sok rutinos játékos szerepel náluk, minden meccsen meg kell küzdeni a győzelemért, ezt már a Veszprém elleni összecsapáson is megtapasztaltuk, és ez vár ránk holnap Sopronban is, a SMAFC elleni második meccsen.
Szedeák kosárlabda